**AIŠKINAMASIS RAŠTAS**

**DĖL LIETUVOS RESPUBLIKOS RYŠIŲ REGULIAVIMO TARNYBOS DIREKTORIAUS ĮSAKYMO „DĖL LIETUVOS RESPUBLIKOS RYŠIŲ REGULIAVIMO TARNYBOS DIREKTORIAUS 2010 M. RUGSĖJO 9 D. ĮSAKYMO NR. 1V-893 „DĖL RADIJO DAŽNIŲ (KANALŲ), KURIUOS GALIMA NAUDOTI BE ATSKIRO LEIDIMO, SĄRAŠO PATVIRTINIMO“ PAKEITIMO“ PROJEKTO**

**1. Parengto teisės akto projekto tikslas ir uždaviniai**

Lietuvos Respublikos ryšių reguliavimo tarnybos direktoriaus įsakymo „Dėl Lietuvos Respublikos ryšių reguliavimo tarnybos direktoriaus 2010 m. rugsėjo 9 d. įsakymo Nr. 1V-893 „Dėl Radijo dažnių (kanalų), kuriuos galima naudoti be atskiro leidimo, sąrašo patvirtinimo“ pakeitimo“ projekto (toliau – projektas) rengimas nebuvo numatytas 2018 m. teisės aktų projektų rengimo plane-grafike, patvirtintame Lietuvos Respublikos ryšių reguliavimo tarnybos direktoriaus 2018 m. vasario 19 d. įsakymu Nr. 1V-140 „Dėl 2018 m. teisės aktų projektų rengimo plano-grafiko patvirtinimo“.

Projektu yra keičiamas Radijo dažnių (kanalų), kuriuos galima naudoti be atskiro leidimo, sąrašas, patvirtintas Lietuvos Respublikos ryšių reguliavimo tarnybos direktoriaus 2010 m. gruodžio 9 d. įsakymu Nr. 1V-893 „Dėl Radijo dažnių (kanalų), kuriuos galima naudoti be atskiro leidimo, sąrašo patvirtinimo“, (toliau – Sąrašas) siekiant:

- įgyvendinti tam tikras 2018 m. spalio 11 d. Europos Komisijos įgyvendinimo sprendimo (ES) 2018/1538 dėl radijo spektro suderinimo naudoti mažojo nuotolio radijo ryšio įrenginiams 874–876 ir 915–921 MHz dažnių juostose (OL 2018 L 257, p. 57) (toliau – Sprendimas (ES) 2018/1538) nuostatas;

- Europos pašto ir telekomunikacijų administracijų konferencijos (toliau – CEPT) Elektroninių ryšių komiteto rekomendaciją ERC/REC 70-03 dėl mažojo nuotolio įrenginių naudojimo (toliau – Rekomendacija ERC/REC 70-03) bei projekto preambulėje nurodytus CEPT Elektroninių ryšių komiteto sprendimus.

Projektu taip pat keičiamos Sąraše įtvirtintos kai kurių radijo dažnių (kanalų), kuriuos galima naudoti be atskiro leidimo, naudojimo sąlygos atsižvelgiant į tai, kad:

- Reikalingas specialus radijo dažnių (kanalų) iš tam tikrų radijo dažnių juostų naudojimo pasidalijamojo (bendro) naudojimo sąlygomis reglamentavimas, siekiant apsaugoti esamą radijo spektro naudojimą viešosios tvarkos ir visuomenės saugumo tikslais, gynybai.

- Radijo dažniai (kanalai), kurie pagal Nacionalinę radijo dažnių paskirstymo lentelę ir radijo dažnių naudojimo planą, patvirtintus Lietuvos Respublikos ryšių reguliavimo tarnybos direktoriaus 2016 m. birželio 21 d. įsakymu Nr. 1V-698 „Dėl Nacionalinės radijo dažnių paskirstymo lentelės ir radijo dažnių naudojimo plano patvirtinimo ir kai kurių Lietuvos Respublikos ryšių reguliavimo tarnybos direktoriaus įsakymų pripažinimo netekusiais galios“, ta pačia naudojimo teise gali būti naudojami tiek valstybės reikmėms pagal NATO bendrą civilinį-karinį susitarimą dėl radijo dažnių (Briuselis, 2014) (toliau – NJFA), tiek kitų radijo ryšio tarnybų, su valstybės gynyba susijusiems radijo ryšio naudojimo poreikiams tenkinti, skiriami pirmuoju režimu pagal NJFA.

- Pagal 2002 m. kovo 7 d. Europos Parlamento ir Tarybos sprendimo Nr. 676/2002/EB dėl radijo spektro politikos teisinio reguliavimo pagrindų Europos bendrijoje (Sprendimas dėl radijo spektro) (OL *2004 m.* *specialusis leidimas*, 13 skyrius, 29 tomas, p. 317) 1 straipsnio 4 dalį, valstybėms narėms paliekama teisė organizuoti ir naudoti savo radijo spektrą viešosios tvarkos ir visuomenės saugumo tikslams ir gynybai. Šis sprendimas numato, kad valstybės narės turėtų ir toliau savo nuožiūra taikyti reikalingas priemones apsaugoti esamą ir būsimą radijo dažnių juostų naudojimą kariniams tikslams ir kitiems visuomenės saugumo bei viešosios tvarkos tikslams, kartu siekdamos užtikrinti, kad, kitiems radijo dažnių (kanalų) naudotojams būtų prieinamas pakankamas radijo spektro naudojimas. Minėtais tikslais valstybėse narėse gali būti taikomi radijo dažnių juostų naudojimo apribojimai ar radijo spektras gali tapti net iš dalies arba visiškai neprieinamas kitiems radijo dažnių (kanalų) naudotojams.

- Tokios sąlygos turėtų padėti išvengti žalingųjų trukdžių, skatinti patikimą ir efektyvų radijo dažnių juostų naudojimą ir suteikti galimybę lanksčiai naudoti įvairias prietaikas, taip pat padėti išvengti bet kokio tolesnio dažnių juostų skaidymo.

Siekiant apsaugoti esamo 874–876 MHz ir 915–921 MHz spektro naudojimą ir siekiant lankstesnio radijo spektro naudojimo, projekte numatyta tam tikrais Sprendime (ES) 2018/1538 nurodytais radijo dažniais (kanalais) veikiančių radijo stočių, stacionarių radijo mėgėjų stočių ir kai kurių kitų radijo stočių registracija Lietuvos Respublikos ryšių reguliavimo tarnyboje (toliau – Taryba). Siekiant tų pačių tikslų, projekte taip pat numatyta, kad asmenys, naudojantys radijo dažnius (kanalus), kurių naudojimui yra nustatyta sąlyga užregistruoti radijo stotį, Tarnybai pareikalavus privalo pateikti Tarnybai duomenis apie šių radijo stočių naudojimą Lietuvos teritorijoje.

Projektu taip pat siekiama patobulinti radijo dažnių (kanalų), kuriais gali veikti radijo mėgėjų įrenginiai, naudojimo sąlygas, sąsajas, be kita ko, suteikiant galimybę be atskiro leidimo radijo mėgėjų stotis naudoti 472–479 kHz, 1715–1800 kHz ir 5351,5–5366,5 kHz radijo dažnių juostose.

Projektu taip pat atliekami kiti Sąrašo redakcinio pobūdžio patikslinimai, be kita ko, siekiant suderinti Sąrašą su galiojančiais teisinės technikos reikalavimais.

**2. Dabartinis teisinis reglamentavimas**

Radijo dažniai (kanalai), kuriuos galima naudoti be atskiro leidimo, ir jų naudojimo sąlygos bei sąsajos Sąraše, įskaitant jo priedus, yra nustatyti vadovaujantis anksčiau priimtais Europos Sąjungos teisės aktais ir atsižvelgiant į ankstesnės redakcijos CEPT Elektroninių ryšių komiteto rekomendacijas ir sprendimus bei ETSI darniuosius standartus.

Sąraše nustatytos radijo dažnių (kanalų), skirtų radijo mėgėjų įrenginiams, naudojimo sąlygos, sąsajos yra tobulintinos, pavyzdžiui, galėtų būti numatytos papildomos radijo dažnių juostos, kuriose minėti įrenginiai galėtų veikti be atskiro leidimo naudoti radijo dažnį (kanalą). Kita vertus, radijo dažnių juostos, kuriose veikia stacionarios radijo mėgėjų radijo stotys, 98,8 % (iki 100 GHz) sutampa su tarp NATO šalių narių harmonizuotais radijo spektro radijo dažniais (kanalais), skirtais su valstybės gynyba susijusiems poreikiams tenkinti. Tad, turėtų būti nustatyta stacionarių radijo mėgėjų stočių privaloma registracija Tarnyboje, ko šiuo metu nėra numatyta.

Sąraše yra redakcinio pobūdžio netikslumų, jis derintinas su galiojančiais teisinės technikos reikalavimais.

**3. Naujos teisinio reglamentavimo nuostatos, jų teigiamos savybės**

Priėmus projektą, į Lietuvos Respublikos nacionalinę teisės sistemą bus perkeltos Sprendimo (ES) 2018/1538 nuostatos, taip pat bus atsižvelgta į NJFA dėl reikiamų radijo dažnių (kanalų) išteklių NATO poreikiams, įskaitant NATO karinių mokymų ir (arba) aukštos karinės parengties poreikius, tenkinti. Atsižvelgiant į tai, kad radijo dažniai (kanalai), reikalingi su valstybės gynyba susijusiems radijo ryšio poreikiams tenkinti, dažniausiai yra tose pačiose radijo dažnių juostose, kuriose veikia ir civilinėms radijo ryšio reikmėms tenkinti naudojami radijo ryšio įrenginiai, priėmus projektą bus užtikrintas veiksmingas ir efektyvus radijo spektro išteklių planavimas ir valdymas, radijo spektro naudojimo harmonizavimas tarp NATO šalių partnerių.

Priėmus projektą, laikantis technologinio neutralumo principo, bus nustatyta tam tikrų radijo ryšio stočių registracija (kai kurių mažojo nuotolio radijo ryšio įrenginių, palydovinio ryšio tinklų galinių įrenginių, laivų ir orlaivių iki 5 W ERP spinduliuotės galios radijo stočių, stacionarių radijo mėgėjų stočių ir pan.) ir tai sudarys Tarnybai galimybę gauti reikalingą su realiu radijo dažnių juostų naudojimu susijusią informaciją bei pasiekti lankstesnio radijo spektro naudojimo. Tai aktualu dėl Lietuvos tarptautinių įsipareigojimų naudojant radijo spektrą laikytis Tarptautinės telekomunikacijų sąjungos Radijo ryšio reglamento ir skirtingų Lietuvos subjektų, naudojančių radijo spektrą 14 kHz–1300,5 MHz ir 2300–5850 MHz dažnių juostose pasidalijamojo naudojimo sąlygomis, interesų derinimo.

Projektu taip pat bus sudarytos galimybės be atskiro leidimo naudoti radijo dažnius (kanalus) mažojo nuotolio radijo ryšio įrenginiams 874–874,4 MHz, 916,1–918,9 MHz, 917,3–918,9 MHz, 917,4–919,4 MHz radijo dažnių juostose, laivų stotims, kurių galia neviršija 5 W ERP spinduliuotės galios, 156–157,45 MHz ir 160,6–162,05 MHz radijo dažnių juostose ir radijo mėgėjų stotims 472–479 kHz, 1715–1800 kHz ir 5351,5–5366,5 kHz radijo dažnių juostose.

Atsižvelgiant į Rekomendaciją ERC/REC 70-03 ir projekto preambulėje nurodytus CEPT Elektroninių ryšių komiteto sprendimus, bus panaikinti minimalaus atstumo nuo aerodromų dėl ESOMP[[1]](#footnote-1) (angl. *Earth Station on Mobile Platform*) apribojimai ir sudarytos galimybės teikti elektroninių ryšių paslaugas naudojant ESIM. Sąraše nustatytos radijo dažnių (kanalų), kuriuose gali būti naudojami radijo ryšio įrenginiai, naudojimo sąlygos bus suderintos su Sprendimo (ES) 2018/1538 nuostatomis, ESIM įrenginių naudojimo sąlygos – su CEPT Elektroninių ryšių komiteto sprendimais ECC/DEC(18)04 ir ECC/DEC/(18)05.

Priėmus projektą, bus užtikrintas efektyvus radijo dažnių (kanalų) naudojimas, skatinama elektroninių ryšių paslaugų ir konkurencijos elektroninių ryšių rinkoje plėtra.

Papildomai, priėmus projektą, Sąrašas bus suderintas su galiojančiais teisinės technikos reikalavimais ir bus atlikti kiti Sąrašo redakcinio pobūdžio patikslinimai.

**4. Galimos neigiamos priimto teisės akto projekto pasekmės ir priemonės, kurių reikėtų imtis, kad tokių pasekmių būtų išvengta**

Neigiamų pasekmių nenumatoma.

**5. Informacija apie tai, ar parengtu teisės akto projektu yra nustatomas naujas arba keičiamas esamas ūkio subjektų veiklos reglamentavimas ir (ar) priežiūros teisinis reguliavimas (jei taip, informacija apie tai, ar parengtam teisės akto projektui yra taikytina dviejų datų taisyklė)**

Projektu yra keičiamas esamas ūkio subjektų veiklos reglamentavimas ir priežiūros teisinis reguliavimas. Dviejų datų taisyklė projekto nuostatoms, susijusioms su Sprendimo (ES) 2018/1538 įgyvendinimu, pagal Lietuvos Respublikos teisėkūros pagrindų įstatymo 20 straipsnio 4 dalį, nėra taikytina. Kitų projekto nuostatų (išskyrus redakcinio pobūdžio patikslinimus), t. y. projekto 1.2.7, 1.2.14, 1.2.15, 1.2.17, 1.2.18, 1.2.24, 1.2.27, 1.2.28 ir 1.2.31–1.2.34 papunkčių siūloma įsigaliojimo data – 2019 m. liepos 1 d.

**6. Teisės akto inkorporavimas į teisinę sistemą, galiojantys teisės aktai, kuriuos būtina pakeisti, panaikinti ar priimti, priėmus parengtą teisės akto projektą**

Priėmus projektą, kitų teisės aktų pakeisti, panaikinti ar priimti nereikės.

**7. Parengto teisės akto santykis su Europos Sąjungos teisės aktais, Vyriausybės programa, strateginiais dokumentais bei kitais teisės aktais**

Projektas neprieštarauja Europos Sąjungos teisės aktams, Vyriausybės programai, strateginiams dokumentams ir kitiems teisės aktams. Projektu įgyvendinamos Sprendimo (ES) 2018/1538 nuostatos ir atsižvelgiama į Rekomendaciją ERC/REC 70-03, projekto preambulėje nurodytus CEPT Elektroninių ryšių komiteto sprendimus ir NJFA.

**8. Informacija apie gautas pastabas ir (ar) pasiūlymus iš kitų institucijų, atsižvelgta į jas ar ne**

Projektas bus skelbiamas pastaboms ir (ar) pasiūlymams Lietuvos Respublikos Seimo kanceliarijos teisės aktų informacinėje sistemoje (toliau – TAIS). Vadovaujantis Viešo konsultavimosi taisyklių, patvirtintų Tarnybos direktoriaus 2004 m. rugsėjo 16 d. įsakymu Nr. 1V-295 „Dėl Viešo konsultavimosi taisyklių patvirtinimo“, (toliau – Viešo konsultavimosi taisyklės) 11 punktu ir atsižvelgiant į tai, kad su Sprendimo (ES) 2018/1538 įgyvendinimu susijusios projekto nuostatos turi įsigalioti 2019 m. vasario 1 d., projektas bus skelbiamas 21 dienos viešajai konsultacijai.

**9. Viešos konsultacijos rezultatai (gautos pastabos ir (ar) pasiūlymai, atsižvelgta į jas ar ne)**

Projektas bus skelbiamas viešajai konsultacijai TAIS. Vadovaujantis Viešo konsultavimosi taisyklių 11 punktu ir atsižvelgiant į tai, kad su Sprendimo (ES) 2018/1538 įgyvendinimu susijusios projekto nuostatos turi įsigalioti 2019 m. vasario 1 d., projektas bus skelbiamas 21 dienos viešajai konsultacijai.

**10. Informacija apie notifikavimą (pranešimą) Europos Komisijai per Lietuvos standartizacijos departamentą (nurodyti, kada pateikta Lietuvos standartizacijos departamentui, ar buvo gautos pastabos ir (arba) pasiūlymai, atsižvelgta į jas ar ne)**

Projekto nereikia notifikuoti Europos Komisijai per Lietuvos standartizacijos departamentą.

**11. Išvada apie teisės akto poveikį korupcijos pasireiškimo tikimybei**

Projektas neturės poveikio korupcijos pasireiškimo tikimybei.

Radijo ryšio departamento vyresnysis patarėjas Raimundas Jarmalis

1. Ant judančių platformų įrengtos Žemės stotys, veikiančios palydovinės fiksuotosios tarnybos tinkluose ir naudojančios kryptines antenas. [↑](#footnote-ref-1)